DOCUMENT: Uniunea Europeană vrea să colaboreze cu serviciile secrete pentru accesarea comunicaţiilor criptate.
Süddeutsche Zeitung: UE vrea să coopereze cu alianţa "Cinci Ochi" pentru accesarea comunicaţiilor criptate. Serviciile secrete au nevoie să monitorizeze aplicaţiile de mesagerie, pentru combaterea terorismului. Document UE: Este necesar un "echilibru mai bun" între protejarea drepturilor fundamentale şi siguranţa publică.
Uniunea Europeană intenţionează să coopereze cu serviciile secrete ale alianţei anglo-saxone "Cinci Ochi" ("Five Eyes"), pentru schimburi de informaţii colectate din sisteme digitale de comunicaţii, în scopul combaterii terorismului, relevă un document obţinut de publicaţia Süddeutsche Zeitung.Preşedinţia germană a Consiliului Uniunii Europene a elaborat un proiect de directivă adresat statelor membre care conţine "recomandări privind viitoarea utilizare a datelor criptate". Documentul prevede intensificarea cooperării cu ţările din grupul "Cinci Ochi" ("Five Eyes"), care au semnat în octombrie un acord internaţional intitulat "Criptarea de la sursă la destinatar şi siguranţa publică".Din alianţa "Cinci Ochi" ("Five Eyes") fac parte Marea Britanie, Statele Unite, Canada, Australia şi Noua Zeelandă. Acordul privind accesarea comunicaţiilor criptate în interesul siguranţei publice a fost semnat şi de Japonia şi India.După recentele atacuri teroriste din Franţa şi Austria, statele membre UE au început să analizeze modalităţi care să le permită serviciilor secrete să acceseze aplicaţiile de mesagerie criptate. Conform unui document UE obţinut de postul austriac ORF, deşi "Uniunea Europeană susţine deplin dezvoltarea şi utilizarea sistemelor criptate", trebuie să se ajungă la "crearea unui echilibru mai bun" între protejarea drepturilor fundamentale în sfera protecţiei datelor şi accesul "legitim" al autorităţilor competente la date "extrem de importante" despre activităţi de crimă organizată sau terorism."Există o necesitate clară de revizuire a efectelor diverselor sisteme de reglementare, pentru a dezvolta un cadru legal substanţial la nivelul Uniunii Europene care să le permită autorităţilor competente să îşi desfăşoare eficient atribuţiile. Potenţialele soluţii tehnice vor trebui să le permită autorităţilor să utilizeze atribuţiile de investigare, în mod proporţional, necesar şi sub monitorizarea sistemului judiciar în virtutea legislaţiei interne, prin susţinerea drepturilor fundamentale şi păstrarea avantajelor comunicaţiilor criptate", arată un proiect de document elaborat pe 6 noiembrie 2020 de Consiliul UE.